
1. Východiská a základné princípy
Systém podpory žiakov v škole je budovaný v súlade s princípmi inkluzívneho vzdelávania a platnou legislatívou Slovenskej republiky. Jeho cieľom je zabezpečiť rovný prístup ku kvalitnému vzdelávaniu pre všetkých žiakov s prihliadnutím na ich individuálne potreby, schopnosti a možnosti.
Škola vytvára také podmienky, aby sa každý žiak mohol aktívne zapájať do výchovno-vzdelávacieho procesu, zažíval úspech a rozvíjal svoj potenciál v bezpečnom a rešpektujúcom prostredí.
Školský podporný tím
Škola zabezpečuje poskytovanie podpory žiakom prostredníctvom školského podporného tímu (ŠPT), ktorý je základným koordinačným a odborným orgánom školy v oblasti inkluzívneho vzdelávania.
Školský podporný tím spravidla tvoria:
· školský špeciálny pedagóg,
· školský psychológ,
· pedagogickí asistenti,
· výchovný poradca alebo kariérny poradca,
Zloženie ŠPT sa môže upravovať podľa aktuálnych potrieb školy a konkrétnych žiakov.
Úlohy školského podporného tímu zahŕňajú najmä:
· identifikáciu potrieb žiakov a návrh vhodných podporných opatrení,
· koordináciu poskytovania podporných opatrení v škole,
· spoluprácu s pedagogickými zamestnancami pri uplatňovaní podpory v edukačnom procese,
· spoluprácu so zákonnými zástupcami žiakov,
· spoluprácu so zariadeniami poradenstva a prevencie,
· priebežné vyhodnocovanie účinnosti poskytovaných podporných opatrení prostredníctvom konzultácií s učiteľmi/ zákonnými zástupcami či samotným žiakom.




2. Systém podporných opatrení
Škola uplatňuje systém podporných opatrení ako základný mechanizmus podpory žiakov. Podporné opatrenia sú realizované v súlade s platným katalógom podporných opatrení a sú ukotvené v školskom vzdelávacom programe.
Podporné opatrenia zahŕňajú najmä:
· úpravy výchovno-vzdelávacieho procesu (metódy, formy, tempo, hodnotenie),
· diferencované vyučovanie a individualizovaný prístup,
· rozvoj kognitívnych, sociálnych, komunikačných a pracovných zručností,
· špeciálno-pedagogickú a psychologickú starostlivosť 
· využívanie kompenzačných a didaktických pomôcok,
Podporné opatrenia sa poskytujú na základe odborného posúdenia potrieb žiaka školou alebo na základe odporúčaní zariadení poradenstva a prevencie.

3. Podporné opatrenia a individuálny vzdelávací program (IVP)
Individuálny vzdelávací program (IVP) je nástrojom podpory žiaka, ktorý reflektuje jeho individuálne potreby. Neexistuje jednotná záväzná forma ani obsah IVP – jeho podobu si škola určuje samostatne v súlade s odporúčaniami zariadení poradenstva a prevencie, v spolupráci so zákonným zástupcom a školským podporným tímom. 
IVP nie je automaticky povinným dokumentom pre každého žiaka so špeciálnymi výchovno-vzdelávacími potrebami. Vypracúva sa najmä v prípadoch, keď špecifické potreby žiaka presahujú rámec bežných podporných opatrení zakotvených v školskom vzdelávacom programe, napríklad pri výrazných organizačných, časových alebo obsahových úpravách vzdelávania. IVP sa nevypracúva každoročne nanovo. Dokument sa aktualizuje podľa aktuálnych potrieb žiaka, najmä pri prechode na druhý stupeň základnej školy, pri zmene školy alebo pri zmene potrieb žiaka. Konkrétne zmeny sa môžu riešiť aj dodatkom k danému IVP.
Legislatíva uprednostňuje systém podporných opatrení ako hlavný a flexibilný spôsob zabezpečenia inkluzívneho vzdelávania, pričom IVP predstavuje doplnkový nástroj v odôvodnených prípadoch.

IVP je flexibilný dokument, ktorý sa môže počas školského roka aktualizovať podľa aktuálnych potrieb žiaka. Vzdelávanie žiakov, ktorí boli integrovaní do 31. 8. 2023, pokračuje v súlade s § 161s školského zákona a poskytovaná podpora sa považuje za poskytovanie podporných opatrení.


4. Poskytovanie podporných opatrení (príloha 1)
Podporné opatrenia môžu byť poskytované:
· žiakom bez oficiálnej diagnózy na základe odborného posúdenia školy; v takomto prípade školský špeciálny pedagóg vypracuje odborné vyjadrenie a poskytovanie podpory prebieha na základe písomnej žiadosti zákonného zástupcu,
· žiakom s diagnostikovanými špeciálnymi potrebami na základe odporúčaní zariadení poradenstva a prevencie; v tomto prípade nie je potrebná žiadosť ani podpis zákonného zástupcu, výnimkou je tvorba IVP, ktorý je schvaľovaný podpisom zákonného zástupcu, odborných zamestnancov školy a vedenia školy.
Podporné opatrenia sa neuplatňujú na základe individuálneho schvaľovania riaditeľom školy, ale na základe platnej legislatívy a odborného posúdenia potrieb žiaka.
Pri ich vzdelávaní pedagógovia plne rešpektujú zdravotné znevýhodnenie a narušenie funkcií vnímania, či pozornosti týchto detí. 
Naša škola je otvorená pre všetkých žiakov, aj žiakov so špeciálnymi výchovno-vzdelávacími potrebami. Spolupracujeme s Centrom poradenstva a prevencie na Nevädzovej 7, na prevencii, diagnostikovaní a náprave špecifických vývinových porúch učenia. 
Systém podpory je postavený na rozvoji človeka v školskom prostredí. Vychádza z podporných úrovní 1. – 5.stupňa definovaných v § 131 školského zákona. Pedagogický zbor , ktorý pôsobí v podpornej úrovni 1.stupňa najbližšie k žiakom ako kľúčová vzťahová osoba, v našej škole doplnený o školský podporný. Tento tím poskytuje maximálnu podpornú starostlivosť všetkým žiakom tak, aby sa každý žiak mohol plnohodnotne zapojiť do výchovy, vzdelávania a rozvíjať tak svoje vedomosti, zručnosti a schopnosti. 
Jednotlivé podporné opatrenia: sú definované v Katalógu podporných opatrení, ktoré schválilo MŠVVaŠ SR pod číslom 2023/13957:1 s platnosťou od 1.9.2023. Podporné opatrenia môžu byť poskytované krátkodobo, ale aj dlhodobo. Identifikáciu potrieb, zavedenie podporných opatrení a ich realizáciu a následné vyhodnotenie ich účinnosti zabezpečuje školský podporný tím v spolupráci s pedagogickými zamestnancami a zákonnými zástupcami dieťaťa. 
Podporné opatrenia v školskom zákone sú definované v novele školského zákona pod § 145a: ,,Podporným opatrením podľa školského zákona je opatrenie poskytované školou alebo školským zariadením potrebné na to, aby sa dieťa alebo žiak mohli plnohodnotne zapájať do výchovy a vzdelávania a rozvíjať svoje vedomosti, zručnosti a schopnosti (§145a,ods. 1 školského zákona)“.
Proces získania podporného opatrenia: 
1. Žiadosť o vyjadrenie na účel poskytnutia podporného opatrenia– podáva zákonný zástupca, pedagogická alebo odborný zamestnanec školy, CPP
2. Vyjadrenie na účel poskytnutia podporného opatrenia – vypracuje učiteľ, špeciálny pedagóg, školský psychológ, CPP
3. Žiadosť o poskytnutie podporných opatrení – zákonný zástupca, špeciálny pedagóg, školský psychológ, učiteľ, CPP
Proces ukončenia poskytovania podporného opatrenia: 
- Poskytovanie podporného opatrenia je ukončené automaticky po uplynutí stanoveného obdobia, ak tak bolo určené 
- Na žiadosť zákonného zástupcu,
Podporné opatrenia: 
I. všeobecné - sú poskytované všetkým deťom/žiakom bez rozdielu a bez nutnosti vyjadrenia pedagogického zamestnanca, odborného zamestnanca alebo zariadenia poradenstva a prevencie. 
Škola môže poskytovať podporné opatrenia aj žiakom bez oficiálnej diagnózy, ak je to potrebné na zabezpečenie ich plnohodnotného zapojenia do výchovno-vzdelávacieho procesu. Ide najmä o všeobecné a cielené podporné opatrenia realizované na základe odborného posúdenia školy.
· Medzi podporné opatrenia, ktoré vie škola poskytnúť bez diagnózy, patria najmä:
diferencované a individualizované vyučovanie (úprava tempa, foriem, metód a prístupov vo vyučovaní),
· úpravy spôsobu hodnotenia,
· preventívne programy na podporu duševného a fyzického zdravia a prevenciu rizikového správania,
· krízová intervencia a podpora v náročných životných situáciách,
· rozvoj kognitívnych, sociálnych, komunikačných a pracovných zručností,
· podpora adaptácie žiakov (nástup do školy, prechod na druhý stupeň, prestup žiaka),
· podpora sociálneho začlenenia žiaka do triedneho kolektívu a rovesnícke učenie,
· kariérne a výchovné poradenstvo,
· využívanie kompenzačných a didaktických pomôcok dostupných v škole (napr. tabuľky, vzory, pomôcky na podporu učenia),
· pedagogické úpravy smerujúce k znižovaniu školského stresu a posilňovaniu motivácie.
Tieto opatrenia sú súčasťou bežnej pedagogickej práce školy a nevyžadujú diagnostiku zariadením poradenstva a prevencie.
Konkrétne opatrenia: 
a) poskytujeme preventívne programy, komunitné kruhy, 
b) pravidelné elektronické aj osobné konzultácie rodičov s učiteľmi, 
c) kariérne a výchovné poradenstvo, 
d) zostavujeme školský poriadok zameraný na spravodlivé a ľudské formovanie školských pravidiel, 
e) pravidelne realizujeme skríning dochádzky, prospechu a správania, špecifické sledovanie rizikových faktorov ako je adaptácia žiakov prvého ročníka ZŠ, prechod na druhý stupeň ZŠ, prestup žiaka, obdobie dospievania, kríza v rodine a pod.
II. cielené – k týmto opatreniam je potrebné vyjadrenie pedagogických zamestnancov, odborných zamestnancov školy alebo vyjadrenie zariadenia poradenstva a prevencie. 
Patria sem podporné opatrenia (podľa §145b ods. 1, písm. a) školského zákona): 
- poskytovanie výchovy a vzdelávania na základe úpravy cieľov, metód, foriem a prístupov vo výchove a vzdelávaní, 
- zabezpečenie činností na rozvoj pohybovej schopnosti, zmyslového vnímania, komunikačnej schopnosti, kognitívnej schopnosti, sociálno-komunikačných zručností, emocionality a sebaobsluhy, 
- zabezpečenie poskytovania kurzu vyučovacieho jazyka školy alebo inej podpory pri osvojovaní si vyučovacieho jazyka školy, 
- v rámci možností školy zabezpečenie doučovania alebo cieleného učenia na dosiahnutie najvyššieho individuálneho kognitívneho potenciálu dieťaťa/žiaka, 
- činnosť na podporu sociálneho zaradenia,
- činnosť na podporu predchádzania ukončenia školskej dochádzky v nižšom ako poslednom ročníku ZŠ
Konkrétne opatrenia, ktoré vie škola poskytnúť v rámci 1.stupňa podpory: 
1) na začiatku hodiny stanoviť program a na konci ho zrekapitulovať (odporúča sa ho jasne zadefinovať a aj napísať na tabuľu), pravidelne robiť prehľad preberaného učiva ( zapísať preberané pojmy, ktoré budeme na hodine používať...), 
2) pozitívne motivovať žiaka, podporovať vo vykonávanej činnosti, využívať pochvalu, ocenenie a povzbudenie aj v priebehu činností, 
3) pre ľahšie pochopenie vysvetľovaného učiva sa odporúča používať názorné ukážky, príp. konkrétne predmety, slovný výklad podporiť písaním kľúčových slov na tabuľu, obrázkami a pod. Pri výklade častejšie žiaka oslovovať. Vyhnúť sa dlhému monotónnemu monológu, dávať kontrolné otázky, zisťovať pochopenie učiva – častejšia spätná väzba. 
4) jasne komunikovať požiadavky na správanie a prácu žiaka, postupne predkladať krátke, jasné a konkrétne pokyny k práci, odporúča sa aj písomne, oceňovať ich dodržiavanie, nie vyčítať každé porušenie, zlyhanie 
5) rešpektovať individuálne psychosomatické tempo žiaka, poskytnúť mu dostatočný čas na vypracovanie úloh, vhodnejšie je redukovať počet príkladov, úloh... ako predĺžiť časový limit, v žiadnom prípade žiak neprepisuje a neodpisuje doma všetko čo v škole nestihol, učíme ho prevziať zodpovednosť za zabezpečenie si kópie poznámok a nalepiť si ich do zošita a pod. 
6) rešpektovať prípadnú zníženú vyjadrovaciu schopnosť, pomáhať s tvorbou viet s využitím základnej slovnej zásoby, pomenovaním obrázkov, využívať pojmovú mapu, klásť otázky, pri odpovedi mu poskytnúť možnosť oprieť sa o hlavné pojmy – žiak má vedieť ich význam a vedieť ich aplikovať 
7) pred žiaka predkladať iba reálne ciele. Výkony žiaka hodnotiť vzhľadom k jeho možnostiam, porovnávať jeho predchádzajúce výkony – súťaženie so sebou samým, možnosť využívať kompenzačné pomôcky. Kompenzačné pomôcky (gramatické tabuľky, vzorce, vzorové príklady, práca so slovníkom, práca s poznámkami v zošite a pod.) môžu využívať všetci žiaci pri postupnom osvojovaní si učiva, aj pri následnom precvičovaní... 
8) pomôcť žiaka zaradiť sa do skupinových aktivít, podporovať rovesnícke učenie. 
9) využívať zásadu „často ale v menšom rozsahu“, žiaka hodnotiť priebežne, využívať rôzne formy hodnotenia, podklady na hodnotenie a klasifikáciu získať z rôznorodých výstupov. Pri zložitých príkladoch náročných na koncentráciu pozornosti rozlišovať pri klasifikácii chyby z nevedomosti od chyby, ktorá je odrazom nepozornosti. Chyby z nepozornosti umožniť dodatočne opraviť. Brať do úvahy postup, nielen výsledok. 
10) krátke písomky využívať na zistenie rýchlej spätnej väzby, zistenie úrovne nadobudnutých vedomostí, môže byť aj nástrojom na motiváciu, nie vždy hodnotiť známkou, skôr majú mať informatívny charakter, vhodné sú previerky z jedného učiva, napr. slovná zásoba priraďovaním, osvojenie si kľúčových slov, výpočet podľa vzorového príkladu, vzorce... 
11) žiak by mal byť dopredu informovaný o písaní previerky, ako aj o rozsahu a obsahu, (nemusí to byť vždy zverejnené na Edupage, malé previerky ( z jedného učiva) stačí oznámiť ústne na hodine, prípadne žiak o nej nemusí byť vopred informovaný 
12) zvýrazniť podstatu úlohy – podčiarknutím, tučným písmom a pod. 
13) vyvolávať na verejné čítanie po dohode a uvážlivo ( prečítanie krátkeho úseku, menej náročného textu, vopred precvičeného textu) plynulé hlasné slabikovanie hodnotiť pozitívne. 
14) diktáty diktovať individuálne s dôrazom na jednotlivé hlásky, diktát neklasifikovať, klasifikovať len v prípade, že známka predstavuje pozitívnu motiváciu, príp. alternatívne formy ( skrátená verzia diktátu, doplňovačka, vopred precvičený diktát, písanie izolovaných slov alebo každej druhej vety a pod., urobiť spoločný rozbor chýb. 
15) na slohu hodnotiť tolerantne obsahovú časť, umožniť využívať aj obrázkový materiál, pomocné slová korešpondujúce s témou, kľúčové slová, osnovu. 
16) nesprávnu výslovnosť nie vždy opravovať, skôr sa zamerať na zvládnutie daného gramatického javu , daného učiva a pod. 
17)slovnú zásobu skúšať v kratších úsekoch 
18) problémy vo vnímaní priestorových a plošných vzťahov kompenzovať zadávaním jednoduchších konštrukčných úloh. 
19) naučiť žiaka jeden spôsob riešenia, ktorý mu najviac vyhovuje, 
20) problémy v percepčno-motorických schopnostiach pomáhať prekonať používaním kompenzačných pomôcok: čítacie okienko, záložka, kalkulačka, modely, manipulácia s predmetom, tabuľka so vzorcami, tabuľka na premenu jednotiek, tabuľka na násobenie a pod. Kvalitu rysovania hodnotiť s toleranciou. Oceniť aj snahu o čo najlepší výkon. 
21) pomôcť žiakovi prekonať prípadný neúspech, aby sa u neho neprehlboval pocit menejcennosti v porovnaní so spolužiakmi, poverovať ho úlohami, v ktorých by mohlo byť dieťa úspešné. V individuálnom rozhovore s dieťaťom sa snažiť zistiť príčiny neúspechu, spolu navrhnúť opatrenie na zlepšenie. Nikdy žiaka nezosmiešňovať za jeho slabší výkon. 
22) ak bol žiak hodnotený stupňom nedostatočný, môže byť preskúšaný znova (po dohode s učiteľom / vyučujúcim) v prípade, ak bol jeho slabý výsledok zapríčinený jeho aktuálnym zdravotným alebo psychickým stavom, 
23) domáce úlohy slúžia na precvičenie učiva na malom množstve slov, viet, príkladov, úloh. 


III. špecifické – k poskytnutiu podporných opatrení je potrebné vyjadrenie zariadenia poradenstva a prevencie. Tieto opatrenia môže škola poskytovať len v tom prípade, ak má dostatok financií, personálu a materiálno-technické vybavenie. 
Školský špeciálny pedagóg poskytne odborný servis pre žiakov so špecifickými poruchami učenia. Sú to odborné intervencie, ktoré sú zamerané na korekciu a nápravu porúch učenia. Intervencie budú prebiehať počas vyučovania, pravidelne alebo podľa potreby. Program zostavuje špeciálny pedagóg na základe diagnostikovanej poruchy pre každé dieťa zvlášť. Na vyučovacích hodinách, počas prestávok aj v popoludňajších hodinách pracujú s deťmi pedagogické asistentky. Odborné personálne zabezpečenie školy dopĺňa psychológ. Obaja spolupracujú s rodičmi, vyučujúcimi, poskytujú im konzultácie.


5. Vzdelávanie žiakov so špeciálnymi výchovno-vzdelávacími potrebami/ zdravotným znevýhodnením 
Vzdelávanie žiakov so špeciálnymi výchovno-vzdelávacími potrebami/ zdravotným znevýhodnením je zabezpečované v súlade so školským zákonom č. 245/2008 Z. z. a platným systémom podporných opatrení.
Škola pri podpore žiakov so ŠVVP/ZZ uprednostňuje poskytovanie podporných opatrení, ktoré sú súčasťou školského vzdelávacieho programu a sú realizované na základe odborného posúdenia školy alebo odporúčaní zariadení poradenstva a prevencie.

Charakteristika žiakov so ŠVVP/ZZ
· patria sem: žiaci so zdravotným znevýhodnením (poruchy učenia, poruchy pozornosti, zmyslové postihnutia, telesné postihnutia, chronické ochorenia), žiaci so sociálnym znevýhodnením (napr. nedostatočná podpora v domácom prostredí, jazyková bariéra), žiaci s nadaním (potrebujú rozširujúce úlohy)...
· ťažkosti sa prejavujú v špecifických oblastiach (čítanie- dyslexia, písanie, úprava písma- dysgrafia, pravopis- dysortografia, matematika- dyskalkúlia, pozornosť a koncentrácia- ADHD, ADD, komunikácia- NKS, odlišné spracovanie podnetov – žiaci s PAS/autizmus),
· často sú prítomné sprievodné problémy: znížené sebavedomie, pomalšie tempo práce, ťažkosti s organizáciou učiva, ich výkon nezodpovedá ich schopnostiam, čo môže viesť k frustrácii.
Metódy a postupy v rámci podpory, pokiaľ nie je v IVP žiaka doplnené alebo stanovené inak (ukotvené v ŠkVP):
· predĺžený čas na vypracovanie úloh a testov- tolerovať pomalšie tempo žiaka a nepresnosti vo výkonoch, spôsobené spravidla špecifickosťou centrálnej nervovej sústavy,
· individuálne konzultácie a intervencie u školského špeciálneho pedagóga (písanie testov/ písomiek- potrebná konzultácia aj s vyučujúcim, vopred dohodnúť termín prostredníctvom EDUPAGE),
· využívanie kompenzačných pomôcok (tabuľky, vzorce, čítacie okienka, kalkulačky, špeciálne písacie pomôcky, prefotenie poznámok, myšlienkové mapy…),
· zjednodušené/ upravené/ skrátené zadania – kratšie a jasnejšie inštrukcie, postupnosť krokov, umožniť viac pokusov na splnenie úlohy, rozdelenie komplexnej úlohy na menšie časti, úlohy ukladať na žiaka tak, aby boli primerané jeho možnostiam, vychádzať z aktuálneho stavu a postupne zvyšovať náročnosť, diktát nahradiť doplňovačkou alebo prepisom textu (závisí od diagnózy a možnostiach daného žiaka),
· častejšie overovanie porozumenia – krátke ústne otázky, spätná väzba,
· pozitívna motivácia a oceňovanie úsilia, nie len výsledku (motivačné hodnotenie- známky za aktivitu a prácu na hodine, oceňovať úsilie, pokrok a individuálne zlepšenie), najväčšou hnacou silou pre ďalšiu aktivitu žiaka je  zážitok z úspechu, poverovať takými úlohami, o ktorých vieme, že  ich zvládne, s istou dávkou námahy a snaženia,
· možnosť nahradiť písomnú formu ústnou odpoveďou alebo projektovou prácou,
· spolupráca s asistentom/kou učiteľa- príprava písomiek, materiálov, umiernenie žiakov.
· usilovať sa žiaka s poruchou akceptovať a postupovať podľa odporúčaní, ktoré sú implementované v IVP (konzultácia ohľadom IVP žiaka- dohodnúť so školským špec.pedagógom prostredníctvom EDUPAGE)
Hodnotenie žiakov s poruchami učenia (žiakov s podpornými opatreniami, švvp, so zdravotným znevýhodnením – závisí od IVP a diagnózy):
· povinnosť školy vyplýva zo zákona č. 245/2008 Z. z. (Školský zákon), ktorý hovorí o poskytovaní podporných opatrení žiakom so ŠVVP, metodického pokynu č. 22/2011 na hodnotenie žiakov základnej školy- Príloha č. 2 k metodickému pokynu č. 22/2011 Zásady hodnotenia žiaka so zdravotným znevýhodnením začleneného v základnej škole,
· pri hodnotení žiaka s VPU (ŠVVP) učiteľ taktne posudzuje úroveň jeho vedomostí nielen v porovnaní s rovesníkmi, ale najmä v porovnaní s uplynulým obdobím vzhľadom na predchádzajúce výkony samotného žiaka, učiteľ rešpektuje psychický a fyzický zdravotný stav žiaka, druh a stupeň zdravotného znevýhodnenia, ak má vplyv na úroveň a výsledky práce žiaka v príslušnom predmete, posudzuje učebné výsledky žiaka objektívne a primerane náročne, pričom prihliada aj na jeho vynaložené úsilie, svedomitosť, individuálne schopnosti, záujmy a na predpoklady jeho ďalšieho vzdelávania po ukončení povinnej školskej dochádzky, pri hodnotení učebných výsledkov žiaka kladie dôraz na jeho individuálne schopnosti,
· u žiaka so zdravotným znevýhodnením, ktorý má výrazné rozdiely vo výkonoch v ústnej a písomnej skúške, sa pri skúšaní uprednostňuje forma, ktorá je pre neho výhodnejšia, a ktorá predstavuje východisko pre hodnotenie jeho učebných výsledkov,
· diktát hodnotí učiteľ spravidla vyčíslením počtu chýb a pri hodnotení spolupracuje so žiakom, diktát môžeme nahradiť doplňovačkou alebo prepisom textu,
· ak druh a stupeň VPU nedovoľuje žiakovi zvládnuť cudzí jazyk, môže riaditeľ školy rozhodnúť o oslobodení žiaka od klasifikácie cudzieho jazyka, k rozhodnutiu pristúpi na základe odporúčania špeciálneho pedagóga, CPP a vyjadrenia zákonného zástupcu žiaka.
· pri písomkách a testoch sa berie do úvahy obsah, nie forma (napr. pravopis pri dysortografii),
· úpravy hodnotenia sa riadia podľa PO/ IVP alebo dohodou medzi vyučujúcim, rodičom a špeciálnym pedagógom.
Spolupráca a komunikácia:
· je nevyhnutné, aby učiteľ komunikoval so školským špeciálnym pedagógom – ideálne prostredníctvom EDUPAGE, prípadne osobne,
· každý učiteľ má k dispozícii materiál s podrobnými postupmi, ako poskytovať podporné opatrenia – tento materiál Vám zašleme cez EDUPAGE (vhodné aj pre rodičov).

6. Informovanosť učiteľov o žiakoch so ŠVVP/ZZ
Informovanosť učiteľov o žiakoch so ŠVVP/ZZ a o poskytovaných podporných opatreniach je nevyhnutným predpokladom efektívnej podpory v edukačnom procese, ktorú vypracováva Školský špeciálny pedagóg.
Škola vedie prehľadnú a centrálne spracovanú tabuľku, ktorá slúži ako pomôcka pre pedagogických zamestnancov. Tabuľka je priebežne aktualizovaná na základe:
· správ zo zariadení poradenstva a prevencie,
· rozhodnutí o podporných opatreniach,
· iných relevantných dokumentov týkajúcich sa žiaka.
V tabuľke sú uvedené najmä:
· meno a priezvisko žiaka,
· základné informácie o diagnóze alebo špecifikách žiaka v nevyhnutnom rozsahu,
· informácia o asistencii,
· odporúčané metódy a postupy práce,
· vhodný prístup k žiakovi,
· konkrétne pedagogické a organizačné odporúčania.
Tabuľka je spracovaná v súlade s pravidlami ochrany osobných údajov (GDPR), je zaheslovaná a sprístupnená vyučujúcim prostredníctvom interného školského systému (napr. EduPage).

7. Spolupráca a konzultácie s učiteľmi
Na základe aktuálnych informácií prebiehajú individuálne konzultácie s učiteľmi, zamerané najmä na:
· konkrétnych žiakov,
· odporúčania zo správ a odborných vyjadrení,
· uplatňovanie podporných opatrení v praxi,
· IVP, ak je pre žiaka vypracovaný a relevantný.
Cieľom konzultácií je zjednotenie pedagogických postupov, lepšie porozumenie individuálnym potrebám žiakov a zabezpečenie jednotnej a efektívnej podpory v triednom kolektíve.

Pedagogickí zamestnanci školy sú povinní pri výchove a vzdelávaní žiakov rešpektovať nastavené podporné opatrenia a uplatňovať ich v súlade s odporúčaniami zariadení poradenstva a prevencie, ako aj v súlade s odporúčaniami a dohodnutými postupmi Školského podporného tímu. Učitelia zohľadňujú individuálne potreby žiakov pri plánovaní, realizácii a hodnotení výchovno-vzdelávacieho procesu a aktívne spolupracujú so školským podporným tímom, odbornými zamestnancami školy a zákonnými zástupcami žiaka.

8. Záver
Škola sa pri nastavovaní a realizácii foriem úpravy školskej dochádzky žiakov riadi platnou legislatívou a metodickými dokumentmi Ministerstva školstva, výskumu, vývoja a mládeže Slovenskej republiky. Vychádza najmä z dokumentu Usmernenie k formám úpravy školskej dochádzky žiakov základných škôl a stredných škôl, číslo 2025/13242:1-A3710, vydaného v septembri 2025, ako aj z príslušných ustanovení školského zákona a súvisiacich vykonávacích predpisov. Postupy školy sú v súlade s platnými právnymi predpismi a aktuálnymi metodickými usmerneniami MŠVVaM SR.

Systém podpory žiakov je otvorený, flexibilný a priebežne vyhodnocovaný. Škola kladie dôraz na spoluprácu všetkých aktérov – pedagógov, odborných zamestnancov, žiakov a zákonných zástupcov – s cieľom vytvárať inkluzívne prostredie, v ktorom má každý žiak možnosť napredovať podľa svojich individuálnych možností.

Vzdelávanie žiakov v základnej škole je realizované v súlade so školským zákonom č. 245/2008 Z. z., princípmi inkluzívneho vzdelávania, humanizmu a rovnosti vzdelávacích príležitostí. 
Základným mechanizmom podpory je systém podporných opatrení podľa § 145a a § 145b školského zákona a Katalógu podporných opatrení platného od 1. 9. 2023. Podporné opatrenia sú poskytované na základe odborného posúdenia potrieb žiaka školou alebo na základe odporúčaní zariadení poradenstva a prevencie. 
Cieľom systému podpory žiakov je vytvárať bezpečné, rešpektujúce a podnetné prostredie, v ktorom má každý žiak možnosť napredovať podľa svojich individuálnych možností a potrieb.

